ຫົວ​ໜ້າ​​ ສິດ​ທິ​ມະ​ນຸດ​ ສປ​ຊ ພົບ​ປະ​ກັບ ປະ​ທາ​ນາ​ທິ​ບໍ​ດີ​ ເວ​ເນ​ຊູ​ເອ​ລາ
ຜູ້​ນຳ​ຝ່າຍ​ຄ້ານ ​ຂອງເວ​ເນ​ຊູ​ເອ​ລາ ທ່ານຮ​ວານ ກວາ​ອີ​ໂດ ໄດ້​ກ່າວ​ວ່າ ທ່ານ​ນາງ Bachelet ຈະ​ປະ​ເຈົ້າ​ໜ້າ​ 2 ຄົນ ​ໄວ້ໃນເວ​ເນ​ຊູ​ເອ​ລາ ເພື່ອ​​ຕິດຕາມ​ສິ້ງ​ຊອມ​ເບິ່ງ ສະ​ພາບ​ການ​ ກ່ຽວ​ກັບນັບ​ຖື​ ສິດ​ທິ​ມະ​ນຸດ ໃນ​ປະ​ເທດ​ດັ່ງ​ກ່າວ.
ປະທານາທິບໍດີເວເນຊູເອລາ ທ່ານນິໂຄລັສ ມາດູໂຣ ກ່າວວ່າ ທ່ານຈະຮັບເອົາ ການສະເໜີແນະ ຂອງຫົວໜ້າສິດທິມະນຸດອົງການສະຫະປະຊາຊາດ ທ່ານນາງ Michelle Bachelet ຢ່າງຈິງຈັງ ຫຼັງຈາກທີ່ໄດ້ພົບປະກັບທ່ານນາງ Bachelet ໃນແລງວັນສຸກວານນີ້ແລ້ວ ທ່ານມາດູໂຣ ໄດ້ກ່າວວ່າ “ມັນຈະມີກົດເກນ ທີ່ແຕກຕ່າງກັນສະເໝີ ໃນແຕ່ລະປະເທດ, ແຕ່ຂ້າພະເຈົ້າໄດ້ບອກກັບທ່ານນາງວ່າ ທ່ານນາງສາມາດເຊື່ອຂ້າພະເຈົ້າໄດ້ ໃນຖານະທີ່ເປັນປະທານາທິບໍດີ ທີ່ຈະປະຕິບັດຕາມການສະເໜີແນະຂອງທ່ານນາງ, ຄຳແນະນຳ ແລະຂ້ໍສະເໜີຂອງທ່ານນາງ ຢ່າງຈິງຈັງ ” ກ່ອນໜ້ານີ້ ຜູ້ນຳຝ່າຍຄ້ານຂອງເວເນຊູເອລາ ທ່ານຮວານ ກວາອີໂດ ໄດ້ກ່າວວ່າ ທ່ານນາງ Bachelet ຈະປະເຈົ້າໜ້າ 2 ຄົນ ໄວ້ໃນເວເນຊູເອລາ ເພື່ອຕິດຕາມສິ້ງຊອມເບິ່ງ ສະພາບການກ່ຽວກັບນັບຖືສິດທິມະນຸດ ໃນປະເທດດັ່ງກ່າວ ທ່ານ ກວາອີໂດ ໄດ້ກ່າວວ່າ ຄະນະຂອງທ່ານນາງ Bachelet ຈະທຳການສືບສວນສອບສວນ ເບິ່ງບັນຫາຕ່າງໆ ທີ່ກ່ຽວຂ້ອງກັບການຂາດແຄນອາຫານການກິນແລະຢຸກຢາຕ່າງໆນັ້ນ ພວກເຂົາເຈົ້າຈະສືບສວນເບິ່ງການກ່າວຫາທີ່ວ່າລັດຖະບານຂອງທ່ານມາດູໂຣ ໄດ້ລະເມີດສິດທິມະນຸດ ໃນນະທີ່ປາບປາມ ພວກຝ່າຍຄ້ານນັ້ນ ການໄປຢ້ຽມຢາມເວເນຊູເອລາຂອງທ່ານນາງ Bachelet ແມ່ນເປັນຄັ້ງທຳອິດ ໃນຖານະທີ່ເປັນຜູ້ກວດກາສິ້ງຊອມດ້ານສິດທິມະນຸດ ຂອງອົງການສະຫະປະຊາຊາດ ຜູ້ທີ່ຮັບໜ້າທີ່ກ່ອນທ່ານນາງ ຄື ທ່ານ Zeid Ra'ad al-Hussein ແມ່ນ ຖືກປະຕິເສດຊ້ຳແລ້ວຊ້ຳເລົ່າ ບໍ່ໃຫ້ເຂົ້າໄປປະເທດດັ່ງກ່າວ ຍ້ອນອັນທີ່ທ່ານໄດ້ພິຈາລະນາວ່າ ລັດຖະບານເວເນຊູເອລາ ແມ່ນປະຕິເສດ ທີ່ຈະຮັບຮູ້ເຖິງວິກິດການດ້ານມະນຸດສະທຳ ທີ່ເກີດຂຶ້ນໃນປະເທດ ທ່ານມາດູໂຣ ເບິ່ງຄືວ່າ ຈະເອົາບາດກ້າວທາງດ້ານການທູດຫຼາຍຂຶ້ນ ໃນເວລານີ້, ໃນຂະນະທີ່ທ່ານໄດ້ປ່ອຍພວກນັກເຄື່ອນໄຫວຝ່າຍຄ້ານ 28 ຄົນ ຊຶ່ງຫຼາຍໆຄົນຖືວ່າເປັນນັກໂທດທາງການເມືອງນັ້ນ ນຶ່ງມື້ກ່ອນທີ່ທ່ານນາງຈະໄປເຖິງ ທ່ານນາງ Bachelet ໄປຢ້ຽມຢາມເວເນຊູເອລາ ໃນຄັ້ງນີ້ ຍ້ອນການເຊື້ອເຊີນຂອງລັດຖະບານ ການຢ້ຽມຢາມຂອງທ່ານນາງ ກ່ອນໜ້າກອງປະຊຸມເວລາ 3 ສັບປະດາ ຂອງສະພາສິດທິມະນຸດ ທີ່ຈະເລີ້ມໃນວັນທີ 24 ມິຖຸນາ ຈະມາເຖິງນີ້ ສະຫະລັດແລະບັນດາປະເທດຕາເວັນຕົກ ແມ່ນຄາດວ່າຈະປະນາມລັດຖະບານ ຂອງທ່ານມາດູໂຣ ທີ່ຖືກກ່າວຫາວ່າ ໃຊ້ກຳລັງເກີນຂອບເຂດ ແລະການບໍລິຫານທີ່ຜິດພາດ ທີ່ໄດ້ນຳພາໃຫ້ມີການຂາດເຂີນ ສິ່ງຈຳເປັນຕ່າງໆແບບເຮື້ອຮັງມາດົນນານແລ້ວ ເຊັ່ນເຂົ້າປາອາຫານແລະຢຸກຢານັ້ນ